Copyright © 2017 The Marian Fathers of the Immaculate
Conception of the B.V.M.

All rights reserved.

This Slovak language edition to be made available for sale in Slovakia is published by arrangement with Marian Press, Stockbridge, Massachusetts, USA

z amerického originálu: How to Pray the Rosary

Vydal: © Zachej.sk, 2023

Preklad: © Pavol Petrík

Grafika: © Bookwork.sk

Jazyková korektúra: Michaela Gočalová

Biblické citáty sú uvedené podľa oficiálneho
katolíckeho prekladu Svätého písma (SSV, 2016).

ISBN: 978-80-8211-492-1 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

„Nech je zvelebený Pán, môj ochranca,
čo učí moje ruky zápasiť
a moje prsty bojovať.“

(Ž 144, 1)

„Žijeme, pravda, v tele, ale nebojujeme
podľa tela − lebo zbrane nášho boja nie sú telesné,
ale majú od Boha silu boriť hradby.“

(2 Kor 10, 3 − 4)

Prečo sa modliť ruženec?

Prečo sa modliť ruženec? Stručná odpoveď znie: na zabitie draka je potrebný meč. Milý čitateľ, je tu had − drak so siedmimi zákernými hlavami, ktorý sa usiluje zničiť ťa (pozri Zjv 12, 3). Už drak s jednou hlavou je dosť hrozivý, ale drak so siedmimi hlavami si vyžaduje nebeskú výzbroj − zbraň nebeskej Kráľovnej. Mária ti dá túto zbraň, ak o ňu požiadaš.
Spomeň si na slová pápeža Leva XIII.:

„Božia Matka, najmocnejšia Panna, ktorá v minulosti s láskou spolupracovala na tom, aby sa veriaci mohli zrodiť v Cirkvi, je teraz prostredníčkou, sprostredkovateľkou našej spásy. Nech roztriešti a porazí početné hlavy zlej obludy.“¹

Samozrejme, existuje mnoho dôvodov, prečo by si sa mal modliť ruženec. Bolo by nemožné vymenovať ich všetky. Na nasledujúcich stranách sú uvedené a vysvetlené štyri najdôležitejšie dôvody.

1

Ruženec porazí Zlého

Žijeme v skazenom svete, v ktorom sa nás padlí anjeli (démoni) usilujú zničiť. Takéto zlo možno premôcť len tým, že budeme mať silnejšiu zbraň než nepriateľ. Ježiš Kristus, ktorý spútal draka, zveril svojej Cirkvi zbrane, ktoré umožňujú jeho nasledovníkom zvíťaziť nad zlým. Týmito zbraňami sú sviatosti a učenie jednej, svätej, katolíckej a apoštolskej Cirkvi. V zbrani ruženca sú zhrnuté tieto tajomstvá a pravdy.

Ruženec je duchovný meč, ktorý vyrobil Boží remeselník. Pápeži a svätí opakovane zdôrazňovali túto skutočnosť. Pápež Lev XIII. to uviedol veľmi jasne:

„Pôvod tejto formy modlitby (ruženca) je skôr božský než ľudský.“²

Genialita tohto duchovného meča je v tom, že je ľahko zapamätateľný a môžeme sa ho modliť kdekoľvek, kedykoľvek a takmer za všetkých okolností. Zahŕňa v sebe životodarné zázraky sviatostí a učenie Cirkvi. Prináša ich do vášho domova a do každej stránky vášho života a nepriateľ sa ho veľmi bojí. Svätý Ľudovít Mária Grignion raz povedal:

„Diabli majú z ruženca obrovský strach. Svätý Bernard hovorí, že Anjelské pozdravenie ich zaháňa na útek a peklo sa trasie.“³

Modliť sa ruženec znamená modliť sa Božie slovo. Aké lepšie modlitby možno vysloviť než Otče náš a Zdravas’, Mária? Slová modlitby Otče náš pochádzajú z úst samého Ježiša Krista. Slová Anjelského pozdravenia vyriekol v Božom mene svätý archanjel Gabriel.

Boh prozreteľne zariadil, aby sa väčšina modlitieb, ktoré sa modlíme v ruženci, zamerala na Máriu, lebo prostredníctvom nej svet dostal nástroj našej spásy, telo Bohočloveka. Prostredníctvom Máriinej spolupráce s Bohom sa sväté telo a tajomstvá Bohočloveka zverili Cirkvi. Skrze Máriu Bohočlovek zvíťazil nad temnotou a navždy porazil Zlého. Toto tajomstvo spásy sa bude uskutočňovať v každej generácii až do konca čias. A to najmä prostredníctvom posvätných tajomstiev ruženca – meča, ktorým Ježiš naďalej víťazí nad zlom prostredníctvom svojho mystického tela. Ježiš sám povedal:

„Nemyslite si, že som priniesol pokoj na zem. Nie pokoj som priniesol, ale meč.“ (Mt 10, 34)

Ruženec z vás urobí vyzbrojeného vojaka, rytiera s mečom na bojisku života. Udržuje diabla ďaleko od vás.

Koniec ukážky